CELEX: 
Language: bg
Date: 2020-09-01 00:00:00
Title: ДЕЛЕГИРАН РЕГЛАМЕНТ (ЕС) .../... НА КОМИСИЯТА за изменение на Делегиран регламент (ЕС) № 876/2013 за допълнение на Регламент (ЕС) № 648/2012 на Европейския парламент и на Съвета, с което се изменят съставът, функционирането и управлението на колегиите за централните контрагенти

ОБЯСНИТЕЛЕН МЕМОРАНДУМ
            
            
               1.КОНТЕКСТ НА ДЕЛЕГИРАНИЯ АКТ
            
            
               На 27 септември 2012 г. Европейският орган за ценни книжа и пазари (ЕОЦКП) в изпълнение на член 18, параграф 6 от Регламент (ЕС) № 648/2012 публикува предложения си проект на регулаторни технически стандарти за колегиите за централните контрагенти. С Делегиран регламент (ЕС) № 876/2013 на Комисията от 28 май 2013 г. относно колегиите за централните контрагенти Комисията прие с някои изменения тези стандарти.
            
            
               Регламент (ЕС) № 648/2012 бе наскоро изменен с Регламент (ЕС) 2019/2099 на Европейския парламент и на Съвета от 23 октомври 2019 г. по отношение на процедурите и участващите органи при лицензирането на ЦК, както и на изискванията за признаване на ЦК от трети държави (Регламент за европейската пазарна инфраструктура 2.2). В член 18, параграф 6 от изменения Регламент (ЕС) № 648/2012 бе подновен мандатът на ЕОЦКП да изготви в сътрудничество с ЕСЦБ проекти на регулаторни технически стандарти за уточняване на условията, при които валутите на Съюза се считат за най-подходящи, както и на детайлите на практическите договорености за функционирането на колегиите за ЦК.
            
            
               С цел да се постигне еднообразно за целия Съюз прилагане на процесите в колегиите, в Регламента за европейската пазарна инфраструктура 2.2. се предвижда допълнително усъвършенстване и стандартизиране на писмените споразумения за практическите условия за функционирането на колегиите. От своя страна се засилва ролята на членовете на колегиите с правото им да участват в определянето на дневния ред на заседанията на колегиите.
            
            
               В предложението на ЕОЦКП се съдържат и изменения на Делегиран регламент (ЕС) № 876/2013 на Комисията, с които се улеснява преходът на колегиите за ЦК към съобразяване с изменените разпоредби.
            
            
               2.КОНСУЛТАЦИИ ПРЕДИ ПРИЕМАНЕТО НА АКТА
            
            
               Предложените изменения на делегирания регламент са целеви и с ограничен обхват. Освен това те се отнасят само до компетентните органи и не налагат допълнителни изисквания за пазарните участници. Поради това, с цел да се подпомогнат колегиите за ЦК да започнат възможно най-бързо да спазват новите разпоредби на Регламента за европейската пазарна инфраструктура, ЕОЦКП използва член 10, параграф 1 от Регламента за ЕОЦКП и не проведе открита обществена консултация. ЕОЦКП обаче се допита до своята Група на участниците от сектора на ценните книжа и пазарите, която не повдигна въпроси.
            
            
               3.ПРАВНИ ЕЛЕМЕНТИ НА ДЕЛЕГИРАНИЯ АКТ
            
            
               Проектът на делегиран акт се основава на проектопредложението на ЕОЦКП и не е бил променян.
            
            
               С проекта на делегиран акт се предлагат следните изменения на Делегиран регламент (ЕС) № 876/2013 на Комисията:
            
            
               –В член 2 от делегирания регламент се въвежда нов параграф 4а, за да се отразят промените, въведени в член 18, параграф 2 от Регламент (ЕС) № 648/2012, с които се уточнява процедурата, по която компетентните органи и емитиращите централни банки, посочени в член 18, параграф 2, съответно букви ва) и и) от Регламент (ЕС) № 648/2012, могат да кандидатстват за членство в колегия като членове без право на глас. С новия текст се уточнява, че тези органи следва да се обърнат към компетентния орган за ЦК. Ако компетентният орган отхвърли искането, той следва да се обоснове.
            
            
               –Член 3, параграф 4 от делегирания регламент се изменя, за да се отрази новата буква и) в член 18, параграф 2 от Регламент (ЕС) № 648/2012, която обхваща централните банки, емитиращи валути, които не са сред най-подходящите.
            
            
               –В член 3 от делегирания регламент се въвежда нов параграф 6, за да се отразят промените, въведени в член 19, параграф 3, трета алинея от Регламент (ЕС) № 648/2012, съгласно които ЕЦБ разполага с два гласа, когато е член на колегията по силата на член 18, параграф 2, букви в) и з) от Регламент (ЕС) № 648/2012, както и за да се отрази мандатът относно процедурата на гласуване, посочен в член 18, параграф 5, втора алинея, подточка i) от Регламент (ЕС) № 648/2012.
            
            
               –В член 4 от делегирания регламент се въвеждат нови алинеи, за да се отрази мандатът в член 18, параграф 5, втора алинея, подточки ii) и v) от Регламент (ЕС) № 648/2012 относно определянето на дневния ред на заседанията на колегията и подходящите минимални срокове за оценката на съответната документация от членовете на колегията, както и за да се отразят промените в последната алинея на член 18, параграф 4 от Регламент (ЕС) № 648/2012, съгласно които членовете на колегията могат да допринасят за определянето на дневния ред на заседанията на колегията. В новия текст се определят сроковете, в които дневният ред на заседанията на колегията трябва да бъде раздаден и окончателно определен. Тук също така се описва подробно процедурата за водене и раздаване на протоколите от заседанията на колегията.
            
            
               –В член 4, параграф 5 от делегирания регламент се добавя втора алинея, за да се уточни, че членовете на колегията могат да поискат свикване на заседание на колегията; така се отразява мандатът в член 18, параграф 5, втора алинея, подточка iii) от Регламент (ЕС) № 648/2012 относно честотата на заседанията на колегията.
            
            
               –В член 4 от делегирания регламент се въвежда нов параграф 8, за да се уточни, че гласуването може да бъде чрез писмена процедура; с това изменение се отразява мандатът в член 18, параграф 5, втора алинея, подточка i) от Регламент (ЕС) № 648/2012 относно процедурата на гласуване.
            
            
               –Член 5, параграф 2 от делегирания регламент се изменя, за да се поясни, че компетентният орган за ЦК следва да предоставя информация на членовете на колегията.
            
            
               –В член 5, параграф 2 от делегирания регламент се добавя нова буква с), обхващаща споразуменията за възлагане на дейности на външни изпълнители; с това изменение се отразява изменението на член 18, параграф 1 от Регламент (ЕС) № 648/2012.
            
         
         
            
               –В член 5, параграф 2 от делегирания регламент се добавя нова буква т), обхващаща промените в изискванията на ЦК за участие, в моделите на ЦК по отношение на клиринговите членове и в моделите на ЦК за обособяване на сметките.
            
            
               –Към член 5, параграф 2 от делегирания регламент се добавя нова буква у), обхващаща промените в процедурите на ЦК за управление на неизпълнението и в докладите за проведената от ЦК в изпълнение на член 49, параграф 2 от Регламент (ЕС) № 648/2012 проверка на процедурите му за управление на неизпълнението.
            
            
               –В член 5, параграф 2 от делегирания регламент се добавя нова буква ф), обхващаща промените в условията на ЦК на плащане и сетълмент.
            
            
               –В член 5 от делегирания регламент се добавя нов параграф 6, за да се отразят измененията, въведени от мандата в член 18, параграф 5, втора алинея, подточка vi) от Регламент (ЕС) № 648/2012 относно условията и реда за комуникация между членовете на колегията. В новия текст се посочва, че обменът на поверителна информация следва да се извършва по защитени комуникационни канали и че членовете на колегията следва винаги да бъдат осведомявани на равни начала.
            
            
               –В делегирания регламент се добавя нов член 5а относно прегледа и оценката, за да се отразят измененията, въведени от мандата в член 18, параграф 5, втора алинея, подточка v) от Регламент (ЕС) № 648/2012. В новия текст се посочва, че компетентният орган за ЦК следва да представи на колегията доклада по член 21, параграф 4 от Регламент (ЕС) № 648/2012 в подходящ срок и че членовете на колегията следва да могат да повдигат въпроси, породени от интерес или опасения във връзка с прегледа или оценката.
            
            
               ДЕЛЕГИРАН РЕГЛАМЕНТ (ЕС) .../... НА КОМИСИЯТА
            
            
               от 1.9.2020 година
            
            
               за изменение на Делегиран регламент (ЕС) № 876/2013 за допълнение на Регламент (ЕС) № 648/2012 на Европейския парламент и на Съвета, с което се изменят съставът, функционирането и управлението на колегиите за централните контрагенти
            
            
               (текст от значение за ЕИП)
            
            
               ЕВРОПЕЙСКАТА КОМИСИЯ,
            
            
               като взе предвид Договора за функционирането на Европейския съюз,
            
            
               като взе предвид Регламент (ЕС) № 648/2012 на Европейския парламент и на Съвета от 4 юли 2012 г. относно извънборсовите деривати, централните контрагенти и регистрите на трансакции
                  1
               , и по-специално член 18, параграф 6 от него,
            
            
               като има предвид, че:
            
            
               (1)Регламент (ЕС) № 648/2012 бе изменен с Регламент (ЕС) 2019/2099 на Европейския парламент и на Съвета
                  2
               , като измененията обхващаха, наред с другото, процедурите за лицензиране на централните контрагенти (ЦК) и участващите в този процес органи, както и изискванията за признаване на ЦК от трети държави. С тях бяха изменени и съставът, функционирането и управлението на колегиите за ЦК. Посочените изменения следва да бъдат отразени в Делегиран регламент (ЕС) № 876/2013 на Комисията
                  3
               .
            
            
               (2)В член 18, параграф 2, букви ва) и и) от Регламент (ЕС) № 648/2012 се предвижда, че компетентният орган за ЦК трябва да представи писмено пълни и изчерпателни мотиви, ако не е съгласен с искането на компетентен орган или емитираща централна банка да участва в колегията. От съображения за ефективност и правна сигурност е важно тези мотиви да бъдат изложени в разумен срок.
            
            
               (3)По силата на член 19, параграф 3 от Регламент (ЕС) № 648/2012 Европейската централна банка („ЕЦБ“) разполага с два гласа, когато е член на колегия за ЦК както с оглед на възложените ѝ задачи за пруденциален надзор над кредитните институции в рамките на единния надзорен механизъм, така и в качеството си на централна банка, емитираща една от най-подходящите валути на Съюза за финансовите инструменти, които подлежат на клиринг. С цел да се отрази по подходящ начин представителството на ЕЦБ, следва да се предвиди, че в такива случаи ЕЦБ следва да има двама участници с право на глас. 
            
            
               (4)Необходимо е да се осигури ефикасен обмен на документация между членовете на колегията и да им се предостави достатъчно време да се подготвят за заседанията на колегията. Поради това компетентният орган за ЦК следва да разпраща дневния ред на дадено заседание на колегията, както и цялата информация, необходима за подготовката на това заседание, достатъчно време преди това.
            
            
               (5)С оглед на гладкото функциониране и редовните заседания на колегиите, колегиите за ЦК следва да заседават най-малко веднъж годишно. Ако счетат за необходимо, членовете на колегиите могат от своя страна да искат свикване на заседание на колегията за ЦК.
            
            
               (6)Възможно е присъствените заседания на колегията да не са осъществими винаги. Поради това колегията следва да може да гласува чрез писмена процедура, когато това е предложено от компетентния орган за ЦК или по искане на неин член.
            
            
               (7)Член 18, параграф 1 от Регламент (ЕС) № 648/2012, изменен с Регламент (ЕС) 2019/2099, възлага нови отговорности на колегиите за ЦК, включително по отношение на споразуменията за възлагане на дейности на външни изпълнители. Поради това компетентният орган за ЦК следва да осведомява членовете на колегията за всички промени в своите споразумения за възлагане на дейности на външни изпълнители, които се отнасят до основните дейности по управление на риска.
            
         
         
            
               (8)За да може колегията да изпълнява задълженията си, компетентният орган за ЦК следва да осведомява членовете на колегията за промените в своите изисквания за участие, в моделите по отношение на клиринговите членове, в моделите за обособяване на сметките, в процедурите за управление на неизпълнението и условията на плащане и сетълмент; той следва да им предоставя и докладите за извършената от него в изпълнение на член 49, параграф 2 от Регламент (ЕС) № 648/2012 проверка на процедурите си при неизпълнение.
            
            
               (9)С цел да се защити поверителната информация и да се осигури уведомяване на равни начала на членовете на колегията, поверителната информация следва да се обменя по защитени канали.
            
            
               (10)С цел членовете на колегията да разполагат с достатъчно време, за да се подготвят за заседанията на колегията за ЦК и да имат възможност да повдигат въпроси, породени от интерес или опасения във връзка с посочените в член 21 от Регламент (ЕС) № 648/2012 преглед или оценка, извършвани от компетентния орган за ЦК, информацията по параграф 4 от същия член следва да им се предоставя достатъчно рано, за да могат предварително да я преглеждат и обсъждат.
            
            
               (11)Поради това Делегиран регламент (ЕС) № 876/2013 следва да бъде съответно изменен.
            
            
               (12)Настоящият регламент е изготвен въз основа на проекта на регулаторни технически стандарти, предаден на Комисията от Европейския орган за ценни книжа и пазари след консултация с Европейската система на централните банки.
            
            
               (13)Измененията са с ограничен обхват и засягат само компетентните органи, без да налагат допълнителни изисквания за пазарните участници. Освен това е важно колегиите за ЦК да могат да започнат да спазват възможно най-бързо новите изисквания, въведени с Регламент (ЕС) 2019/2099. Поради ограничения обхват и въздействие на измененията, и неотложния характер на тяхното прилагане, Европейският орган за ценни книжа и пазари сметна за нецелесъобразно провеждането на открити обществени консултации по проектите на регулаторни технически стандарти, въз основа на които е изготвен настоящият регламент, както и анализирането на свързаните с тях потенциални разходи и ползи. Европейският орган за ценни книжа и пазари потърси обаче становището на Групата на участниците от сектора на ценните книжа и пазарите, създадена по силата на член 37 от Регламент (ЕС) № 1095/2010 на Европейския парламент и на Съвета
                  4
               . 
            
            
               ПРИЕ НАСТОЯЩИЯ РЕГЛАМЕНТ:
            
            
               Член 1 
               Изменения на Делегиран регламент (ЕС) № 876/2013
            
            
               Делегиран регламент (ЕС) № 876/2013 се изменя, както следва:
            
            
               (1)В член 2 се вмъква следният параграф 4a:
            
            
               „4а.
                     Компетентните органи, посочени в член 18, параграф 2, буква ва) от Регламент (ЕС) № 648/2012, и емитиращите централни банки, посочени в член 18, параграф 2, буква и) от същия регламент, които желаят да участват в колегията, представят пред компетентния орган за ЦК обосновано искане. В рамките на 20 календарни дни от получаването на искането компетентният орган за ЦК представя на отправилия искането компетентен орган или централна банка копие от писменото споразумение за преглед и одобрение или писмена обосновка за основанията за отхвърляне на искането.“;
            
            
               (2)В член 3 параграф 4 се заменя със следното:
            
            
               „4.
                     Когато даден орган има право да участва в колегията на основание повече от една буква измежду букви в) — и) от член 18, параграф 2 от Регламент (ЕС) № 648/2012, той може да определи допълнителни представители без право на глас.“;
            
            
               (3)В член 3 се добавя следният параграф 6:
            
            
               „6.
                     Чрез дерогация от параграфи 4 и 5 ЕЦБ може да номинира двама участници с право на глас, когато е член на колегията по силата на член 18, параграф 2, буква в) и буква з) от Регламент (ЕС) № 648/2012.“;
            
            
               (4)В член 4, параграф 4 се добавят следните алинеи:
            
            
               „За целите на буква б) компетентният орган за ЦК разпраща за всяко заседание на колегията, с изключение на извънредно свиканите, проект на дневен ред достатъчно време преди заседанието, така че членовете на колегията да могат да допринесат за изготвянето на дневния ред, по-специално чрез добавянето на точки към него.
            
            
               Компетентният орган за ЦК определя окончателния дневен ред и го раздава на членовете на колегията достатъчно време преди заседанието на колегията. Компетентният орган за ЦК и останалите членове на колегията предоставят всяка информация, която трябва да бъде взета предвид на заседанието на колегията, достатъчно време преди самото заседание.
            
            
               За целите на буква в) компетентният орган за ЦК раздава на членовете на колегията протоколите от заседанията при първа възможност след тези заседания, като им дава достатъчно време за коментар.“;
            
            
               (5)В член 4, параграф 5 се добавя следната алинея:
            
         
         
            
               „Членовете на колегията могат да поискат от компетентния орган за ЦК да проведе заседание на колегията. Ако отхвърли такова искане, компетентният орган за ЦК надлежно се обосновава.“;
            
            
               (6)В член 4 се добавя следният параграф 8:
            
            
               „8.
                     Колегията може да гласува чрез писмена процедура, когато това е предложено от компетентния орган за ЦК или по искане на неин член.“;
            
            
               (7)Член 5, параграф 2 се изменя, както следва:
            
            
               а)уводното изречение се заменя със следното:
            
            
               „Компетентният орган за ЦК предоставя на членовете на колегията най-малко следната информация:“;
            
            
               б)добавят се следните букви:
            
            
               „с)информация за промените в евентуалните споразумения на ЦК, с които на външни изпълнители са възложени основни дейности по управление на риска;
            
            
               т)информация за промените в изискванията на ЦК за участие, в моделите на ЦК по отношение на клиринговите членове и в моделите на ЦК за обособяване на сметките;
            
            
               у)информация за промените в процедурите на ЦК при неизпълнение и в докладите за извършената от ЦК в изпълнение на член 49, параграф 2 от Регламент (ЕС) № 648/2012 проверка на процедурите му при неизпълнение;
            
            
               ф)информация за промените в условията на ЦК на плащане и сетълмент.“;
            
            
               (8)В член 5 се добавя следният параграф 6:
            
            
               „6.
                     Членовете на колегията обменят поверителна информация по защитени комуникационни канали и на равни начала.“;
            
            
               (9)Вмъква се следният член 5a:
            
            
               „Член 5а 
               Информация от колегията във връзка с прегледа и оценката
            
            
               1.
                     Информацията по член 21, параграф 4 от Регламент (ЕС) № 648/2012 се предоставя на членовете на колегията своевременно, за да могат да я прегледат и обсъдят преди следващото заседание на колегията.
            
            
               2.
                     Членовете на колегията могат да повдигат всякакви въпроси, породени от техния интерес или опасения във връзка с посочените в член 21 от Регламент (ЕС) № 648/2012 преглед или оценка, извършвани от компетентния орган за ЦК. Компетентният орган за ЦК отчита максимално тези породени от интерес или опасения въпроси и уведомява повдигналия ги член на колегията за това как са били взети предвид.“.
            
            
               Член 2 
               Влизане в сила
            
            
               Настоящият регламент влиза в сила на двадесетия ден след деня на публикуването му в Официален вестник на Европейския съюз. 
            
            
               Настоящият регламент е задължителен в своята цялост и се прилага пряко във всички държави членки.
            
         
         
            
               Съставено в Брюксел на 1.9.2020 година.
            
            
               
                     За Комисията
               
               
                     Председател
                     Ursula VON DER LEYEN
               
            
         
         
            
                  
                     (1)
                  
                        ОВ L 201, 27.7.2012 г., стр. 1.
               
               
                  
                     (2)
                  
                        Регламент (ЕС) 2019/2099 на Европейския парламент и на Съвета от 23 октомври 2019 г. за изменение на Регламент (ЕС) № 648/2012 по отношение на процедурите и участващите органи при лицензирането на ЦК, както и на изискванията за признаване на ЦК от трети държави (ОВ L 322, 12.12.2019 г., стр. 1).
               
               
                  
                     (3)
                  
                        Делегиран регламент (ЕС) № 876/2013 на Комисията от 28 май 2013 г. за допълнение на Регламент (ЕС) № 648/2012 на Европейския парламент и на Съвета по отношение на регулаторните технически стандарти за колегиите за централните контрагенти (ОВ L 244, 13.9.2013 г., стр. 19).
               
               
                  
                     (4)
                  
                        Регламент (ЕС) № 1095/2010 на Европейския парламент и на Съвета от 24 ноември 2010 г. за създаване на Европейски надзорен орган (Европейски орган за ценни книжа и пазари), за изменение на Решение № 716/2009/ЕО и за отмяна на Решение 2009/77/ЕО на Комисията (ОВ L 331, 15.12.2010 г., стр. 84).